CELEX: 32014D0226
Language: sk
Date: 2014-04-14 00:00:00
Title: 2014/226/EÚ: Vykonávacie rozhodnutie Rady z  14. apríla 2014 , pokiaľ ide o predĺženie obdobia nároku audiovizuálnych koprodukcií podľa článku 5 Protokolu o kultúrnej spolupráci k Dohode o voľnom obchode medzi Európskou úniou a jej členskými štátmi na jednej strane a Kórejskou republikou na strane druhej

25.4.2014   
            
            
               SK
            
            
               Úradný vestník Európskej únie
            
            
               L 124/25
            
         VYKONÁVACIE ROZHODNUTIE RADY
   z 14. apríla 2014,
   pokiaľ ide o predĺženie obdobia nároku audiovizuálnych koprodukcií podľa článku 5 Protokolu o kultúrnej spolupráci k Dohode o voľnom obchode medzi Európskou úniou a jej členskými štátmi na jednej strane a Kórejskou republikou na strane druhej
   (2014/226/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na článok 4 ods. 1 rozhodnutia Rady 2011/265/EÚ zo 16. septembra 2010 o podpísaní v mene Európskej únie a o predbežnom vykonávaní Dohody o voľnom obchode medzi Európskou úniou a jej členskými štátmi na jednej strane a Kórejskou republikou na strane druhej (1),
   so zreteľom na návrh Európskej komisie,
   keďže:
   
               (1)
            
            
               Dohoda o voľnom obchode medzi Európskou úniou a jej členskými štátmi na jednej strane a Kórejskou republikou na strane druhej (2) (ďalej len „dohoda“) bola podpísaná 6. októbra 2010. Protokolom o kultúrnej spolupráci (ďalej len „protokol“), ktorý je pripojený k dohode, sa v článku 1 stanovuje rámec, v ktorom strany spolupracujú na uľahčenie výmen kultúrnych aktivít, tovarov a služieb vrátane audiovizuálneho odvetvia.
            
         
               (2)
            
            
               Podľa článku 15.10 ods. 5 dohody sa dohoda čiastočne predbežne vykonáva rozhodnutím 2011/265/EÚ od 1. júla 2011 s výhradou jej uzavretia k neskoršiemu dátumu.
            
         
               (3)
            
            
               Podľa článku 3 rozhodnutia 2011/265/EÚ sa článok 5 protokolu týkajúci sa audiovizuálnych koprodukcií predbežne vykonáva s výnimkou jeho odseku 2.
            
         
               (4)
            
            
               V súlade s článkom 4 ods. 1 rozhodnutia 2011/265/EÚ má Komisia písomne oznámiť Kórei postupom stanoveným v článku 5 ods. 8 protokolu úmysel Únie nepredĺžiť obdobie nároku audiovizuálnych koprodukcií podľa článku 5 Protokolu, pokiaľ Rada na návrh Komisie štyri mesiace pred uplynutím tohto obdobia nevyjadrí súhlas s jeho predĺžením. Okrem toho, podľa článku 4 ods. 1 rozhodnutia 2011/265/EÚ, ak Rada súhlasí s predĺžením nároku, táto oznamovacia povinnosť sa opäť použije na konci predĺženého obdobia nároku. Na špecifický účel rozhodovania o predĺžení obdobia nároku sa Rada uznáša jednomyseľne.
            
         
               (5)
            
            
               Domáca poradná skupina Únie zriadená v súlade s článkom 3 ods. 5 protokolu vydala 25. septembra 2013 súhlasné stanovisko k predĺženiu obdobia nároku podľa článku 5 ods. 8 písm. a) protokolu.
            
         
               (6)
            
            
               Rada súhlasí s predĺžením obdobia nároku audiovizuálnych koprodukcií využívať príslušné programy zmluvných strán zamerané na podporu miestneho a regionálneho kultúrneho obsahu, ako je stanovené v článku 5 ods. 4, 5, 6 a 7 protokolu.
            
         
               (7)
            
            
               Týmto rozhodnutím by nemali byť dotknuté príslušné právomoci Únie a členských štátov,
            
         PRIJALA TOTO ROZHODNUTIE:
   Článok 1
   Obdobie nároku audiovizuálnych koprodukcií využívať príslušné programy zmluvných strán zamerané na podporu miestneho a regionálneho kultúrneho obsahu, ako je stanovené v článku 5 ods. 4, 5, 6 a 7 protokolu, sa predlžuje na obdobie troch rokov od 1. júla 2014 do 30. júna 2017.
   Článok 2
   Toto rozhodnutie nadobúda účinnosť dňom jeho prijatia.
   
      V Luxemburgu 14. apríla 2014
      
         
            Za Radu
         
         
            predseda
         
         A. TSAFTARIS
      
   
   
      (1)  Ú. v. EÚ L 127, 14.5.2011, s. 1.
   
      (2)  Ú. v. EÚ L 127, 14.5.2011, s. 6.